Predkladacia  správa
Návrh na povolenie výnimky podľa § 45 ods. 5 zákona č. 92/1991 Zb. o podmienkach prevodu majetku štátu na iné osoby v znení neskorších predpisov predložilo na Ministerstvo hospodárstva Slovenskej republiky Ministerstvo dopravy, výstavby a regionálneho rozvoja Slovenskej republiky na základe žiadosti Železníc Slovenskej republiky, Bratislava v skrátenej forme „ŽSR“. Povolenie výnimky sa týka odplatného prevodu prebytočného majetku, ktorý je vo vlastníctve štátu, v správe Železníc Slovenskej republiky, Bratislava na Národnú diaľničnú spoločnosť, a. s., Mlynské Nivy 45, 821 09 Bratislava.

Predmetom odplatného prevodu sú pozemky v k. ú. Horný Hričov, na ktorých je umiestnená stavba diaľničný úsek Hričovské Podhradie – Žilina (Strážov), diaľnice D 3 Hričovské Podhradie – Kysucké Nové Mesto. 
Celková účtovná hodnota prevádzaného majetku predstavuje výšku 287 339,55 eur. Všeobecná hodnota prevádzaného majetku stanovená na základe znaleckého posudku podľa vyhlášky Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov predstavuje výšku 289 213,32 eur.
Výber kupujúceho a budúce využitie prebytočného majetku ŽSR vyplýva 
z umiestnenia stavby na predmetných pozemkoch. Stavba diaľničný úsek Hričovské podhradie – Žilina (Strážov), diaľnice D 3 Hričovské podhradie – Kysucké Nové Mesto je vo vlastníctve Národnej diaľničnej spoločnosti, a.s. Bratislava. Prevodom týchto pozemkov sa majetkovo – právne usporiadajú pozemky pod stavbou diaľnice.
Predkladaný materiál nemá vplyv na rozpočet verejnej správy, na podnikateľské prostredie, na životné prostredie, na informatizáciu spoločnosti a nemá sociálne vplyvy. 
